Nuus | Annlin.co.za
Bybels vir Eljada Konstruksiewerkers
Die naam Eljada beteken "God voorsien". Die nuwe Eljada Park versorgingsentrum vir bejaardes is in aanbou en die konstruksiewerkers is op Vrydag 23 Augustus byeengeroep vir 'n mooi funksie waar die Woord aan hulle bedien en bybels uitgedeel is.
Ds Giepie het die verrigtinge geopen met gebed wat opgevolg is met 'n treffende boodskap deur ds France Mookisi. Daarna het elke konstruksiewerker 'n bybel in sy eie taal ontvang. Die verrigtinge is afgesluit met 'n lekker bord kos wat vooraf deur die braaiers voorberei is.
Die Evangelisasiekommissie van ons gemeente`het dit ten doel gestel om vanjaar ten minste 500 bybels te versprei. Die 32 bybels wat tydens hierdie geleentheid uitgedeel is, bring die totaal sover op 274 bybels te staan. Sien skyfies op bybelverspreiding webblad.
Br Jan Smith deel die bybels uit by die Eljada Park konstruksiewerke
Om weekliks gedurende die afgelope Pinkstertyd soos die vroeë kerk in huisgroepe bymekaar te kom, was geweldig positief beleef. Soveel so dat baie lidmate gevra het om hiermee aan te gaan. Almal word daarom uitgenooi om verder hieraan deel te neem.
Ons skop dan weer na die vakansie af op Maandagaand 15 Julie! Soos die vroeë kerk sal ons dan by verskillende huise saam leer, eet, kuier en bid elke Maandagaand om 18:30 (Handelinge 2:37-47). Die groepe roteer vir elke geleentheid. So hou ons dit opwindend en kry ons die geleentheid om almal deeglik te leer ken! Daar is ook 'n oggend groep wat elke Maandagoggend om 09:30 by die kerk bymekaar kom.
Die nodige inligting vir elke week word op Maandag oggende op die Whatsapp groep aan al die deelnemers uitgestuur (bv. wie saam in die groep is en die adres van die huis waarheen elke deelnemer moet gaan asook indringende vrae vanuit die afgelope Sondag se preek om te help met die studie). Die teks wat by elke huisgroep- geleentheid behandel word, sal die teks wees waaruit die prediking die afgelope Sondag na ons toe gekom het. So maak ons seker dat die boodskap geleentheid kry om by ons te bly en kragtig gedurende die week in ons te werk!
Kospakkies vir Mirtehof
Op Donderdag 11 Julie het 'n groepie lidmate van ons gemeente kospakkies gaan uitdeel vir die minder bevoorregte inwoners van die Mirtehof Tehuis vir bejaardes. Elke inwoner het 'n kartondoos vol van allerlei voedselpakkies en lekkernye gekry. Dit was 'n reuse taak om die 50 kartondose vol te pak en met 'n netjiese strik te versier. Hiervoor sê ons vir almal wat hieraan meegewerk het baie dankie. Ook dankie aan almal wat voedselpakkies geskenk het. Hierdie projek het die Mirtehof inwoners se harte baie bly gemaak.
Kartondose met kospakkies vir Mirtehof
Op 24 November was dit weer tyd vir ons jaarlikse kersproduksie. Dit is deur oud en jonk opgevoer en die tema was "'n Hedendaagse Kersfees".
In 'n gejaagde tyd waarin ons leef, verloor mens soms perspektief oor wat werklik belangrik is in 'n mens se lewe en met Kerstyd is die gejaag nog erger soos wat die media dit aanhits. In hierdie produksie word 'n tipiese gesin uitgebeeld waar die moeder haarself afsloof met die voorbereiding van eetgoed, kersversierings, geskenke, ens, en sy vergeet waaroor ons regtig moet feesvier.
Suzette Bekker en Anneën van der Merwe
Uiteindelik kom sy tot die besef dat dit 'n feestelike viering is oor die geboorte van Christus en dat Hy vir elkeen van ons gebore is. Nou het sy skielik tyd om selfs 'n draai by die weeshuis te gaan maak!
Ons sê baie dankie vir suster Patrys Venter en haar span asook vir suster Martie Viljoen en haar koorlede vir 'n voortreflike aanbieding.
Dans van vreugde – Kersproduksie 2019
LW: Indien u belangstel om die video van die 2019 Kersproduksie te sien, kan u die skakel aanvra in die epos blok by kontakbesonderhede.
Warm bande gesmee tydens 'n koue GWN
Vanjaar se gemeentewegbreeknaweek van 6-8 September is gehou by die Aasvoëlkrans Vakansieoord waar sommige lidmate gekamp en andere in huisies gebly het. Die program Vrydagaand na aandete was maar kort want 'n ysige windjie het almal vroeg bed toe gejaag. Gelukkig het die weer die volgende dag gedraai. Na ontbyt die Saterdagoggend is almal in groepe gedeel en is die dag begin met bybelstudie met die tema "Aangesteek om nooit weg te steek!". Dit was 'n diep studie oor die lig van God wat deur ons skyn vir die wêreld. (Joh 8:12 en Mat 5:14-16). Daarna is daar gekuier en speletjies gespeel.
Gesinne kuier lekker saam
Middagete het bestaan uit 'n smaaklike worsbroodjie. Die res van die middag was vrye tyd en sommiges het gaan roofdiere kyk, ander het voortgegaan met spele, nog ander het gaan voëls kyk en die res het gekuier en die Curriebeker eindstryd op die grootskerm gaan kyk.
Klein Renier Bekker met die lekker wat hy met sy mond uit die meel gehaal het.
Saterdagaand is daar gesmul aan braaivleis en die wye verskeidenheid slaaie, pap en sous. Sondagoggend het almal saam kerk gehou, brunch geëet en opgepak.
Ons wil graag vir suster Marietjie van der Walt en haar medewerkers van harte bedank vir 'n wonderlike wegbreeknaweek waar die lidmate weereens mekaar leer ken het en mooi bande gesmee het.
Bybelverspreiding in Malawi
Die Jeugdeputate van die GKSA het, in samewerking met Harvesters Ministries, in Junie vanjaar 'n toer na Malawi gereël om 3150 bybels onder 380 kerke in die Monkey Bay omgewing van Malawi te versprei. Daarmee saam is ook 1700 Heidelbergse Kategismusboekies in beide die Chichewa en Engelse tale versprei. Ons eie gemeente se Evangelisasiekommissie het R6000.00 bygedra tot die aankoop van bybels. Die toergroep het bestaan uit 49 gelowiges waarvan 30 jongmense was.
Ds Johannes Aucamp van TOPIA (Training of Pastors in Africa) was ook deel van die toergroep en het opleiding verskaf aan toerlede. Die opleiding het gehandel oor Dissipelskap en die Afrika en Westerse Wêreldbeskouings. Ds Johannes het ook namens ons gemeente by die Moderamen van die Tumbine Sinode in Mosambiek aangedoen en het na die bybelplasing in Malawi verder gereis na Zambië waar hy verder opleiding aan studente verskaf het.
Meer oor ds Johannes se werk en die behoeftes van TOPIA kan verkry word deur op die volgende skakel te klik. TOPIA nuus – September 2019
Susters kuier heerlik saam
Die susters het op Saterdagoggend 20 Julie heerlik saamgekuier terwyl suster Tine Leuschner hulle geleer het om verjaarsdag- of kerskaartjies te maak.
Angola Uitreik bring nuwe uitdagings
Ons evangelisasiespan naamlik ds Attie Venter, br Neels Slump en sr Marietjie Van Der Walt het sopas teruggekeer van hul weeklange uitreik na Ondjiva, Angola. Die doel van die uitreik was om lidmate van die Presbiteriaanse gemeente in Ondjiva te onderrig wat dit vereis om 'n dissipel van Jesus te wees en ook om die lidmate te motiveer om uit te gaan en nog verder dissipels te gaan maak. Die GKSA het tans ekumeniese eenheid met die Presbiteriaanse kerk in Angola 'n Verdere doel van die uitreik was om moontlike toekomstige betrokkenheid in Angola te ondersoek en om te kyk na die moontlike samewerking met instansies en kerke in Angola en Namibië
Bly dat hulle veilig teruggekom het. v.l.n.r. Danie Pelser, Neels Slump, Marietjie vd Walt, Johan vd Walt, Antoinette Fuls, ds Attie Venter, Lausanne Venter en Franz Greyling
Di Janre Van Jaarsveld van Tsumeb en Stephanu De Villiers van Grootfonteinhet ons drie Annlin lidmate vergesel op hul sending. Die groep het vier dae lank opleiding gegee aan opgewonde en passievolle lidmate. Die uitreikgroep is deur Pastor Toni Ngula van die gemeente op die hande gedra en versorg.
Die uitreik was baie geseënd maar was anders as die uitreike waaraan hulle in die verlede deelgeneem het in Mosambiek. Dit is die eerste keer dat 'n stadsgemeente van ongeveer 300 lidmate besoek is. Die lidmate was meer geletterd en baie vrae en besprekings het uit die gehoor gekom. 'n Groot deel van die gemeente bestaan uit jong mense en die vrymoedigheid en opgewondenheid waarmee jong tieners die Woord uitdra na buite was aangrypend.
Daar is afgesluit met 'n erediens wat ongeveer drie ure geduur het en daarna is daar afskeid geneem van die uitreikgroep. Die uitreikgroep het blootstelling gekry aan die unieke karakter waarmee ander kerkdenominasies in die Afrika konteks hulle liturgie klee. Ds Attie sal eersdaags ons gemeente inlig oor hul wedervaringe.
Twee van ons lidmate, ds Giepie Van Der Merwe en broeder Danie Pelser is sopas terug van Mosambiek waar hulle klein gemeentes van die Gereformeerde Kerk in die Noord-Ooste van Mosambiek besoek het. Hulle het predikante bemoedig, vir lidmate geleer wat dit vereis om 'n dissipel van Jesus te wees en wat nodig is om nuwe dissipels te maak. Die uitreik was baie geseënd en ons bid, glo en vertrou dat die gemeentes aktief nog dissipels sal maak soos Jesus beveel het in Mat 28: 19 & 20 wat sal lei tot die uitbreiding van God se Koninkryk.
Ds Giepie oorhandig bybels aan die gemeentes van Nampula en Ribaue in Mosambiek.
Was jy al ooit eensaam? Almal van ons weet hoe dit voel om eensaam te wees, maar min van ons het al ooit regtig soos een gevoel saam met ander. Ons kamp tema was: Ons is Een-saam, dit is anders as ons is eensaam.
Ons het Vrydag afgeskop rondom die vuur met boereworsrolle, ysbreker en span plakkate, terwyl die ouers op die stoep met 'n koppie koffie ontspan en gekuier het.
Saterdagoggend is almal dou-voor-dag op (letterlik) om na die sonsopkoms op die berg te gaan kyk en God te loof en prys vir Sy goedheid.
Douvoordag bo-op die berg.
Vir die volle fotoblad van die kamp, klik op die foto hierbo
Daarna, in ons 1ste sessie, het ons geleer hoe om mekaar se laste te dra en oor wat liefde regtig is. Ons het ge-'minute-to-win-it' en hope pret gehad – veral toe die groepe kersies met 'n stokkie moes doodwaai. Die ouers het intussen 'n insiggewende sessie gehad oor die verhouding tussen ouers en kinders.
Later is die sessie voortgesit en gepraat oor hoe ware liefde lyk en wat dit beteken om ander lief te hê soos wat God ons liefhet – die ouers het intussen 'n bespreking gehad oor hul rol in die geestelike ontwikkeling van hul kind.
Toe kom die skattejag! Dit het begin met 'n geheime kode wat ontsyfer moes word, tot by die laaste uitdaging waar hulle hul laaste sleutel moes ingee by Die Pappa wat 'n hole-in-one op Brits se gholfbaan geslaan het. Enige raaiskote? Ons eie Ds Giepie natuurlik!
Daardie aand het die jeug tot laat om die vuur gekuier en die ouers hulle stoepkuier voortgesit – vriendskapsbande is gesmee wat 'n leeftyd sal hou.
Sondag het ons afgesluit met 'n erediens oor hoe ons mekaar kan liefhê – soos God ons liefhet!
Die kamp was voortreflik en het die grondslag gelê vir verskillende groepe in ons kerk om een saam te wees, nou en in die toekoms!
Deelname aan Dopperspele
Die Dopperspele was 'n ongelooflike geseënde dag gewees. Dit het op 18 Mei plaasgevind te Andeon en ons gemeente het deelgeneem aan vlugbal, tafeltennis, vingerbord, sjoebakken, jukskei, boules, ringtennis, pool, veerpyltjies, toutrek en pluimbal.
Ons het die jukskei gewen en in die finaal gespeel van boules en pluimbal. Met die ringtennis het ons tot in die halfeind van die kompetisie deurgedring en ons het 5de gekom uit die 16 gemeentes wat deelgeneem het.
Maghie en Abby in aksie met die ringtennis.
Die groot doel van die dag is egter nie die wen nie, maar die vriendskappe wat gesluit en hernu word tydens die dag. Met hierdie dag deel ons die gemeenskap van die gelowiges en is die lekkerste van die dag die nuwe vriende wat elke jaar gemaak word en ou vriende wat lank laas gesien is. Ons was 'n groep van ongeveer 18 wat gaan deelneem het en ons wil graag vir almal bedank vir die deelname, goeie gesindheid en goeie rekenskap wat gegee is op die speelveld.
Die eet en drink goed was ook baie lekker gewees en het ons gesmul aan die hamburgers, worsbrode en nagereg wat teen billike pryse verkoop is. Ek moedig almal aan om volgende jaar betrokke te raak en ook te kom ondersteun op die dag. Dit is regtig 'n goeie ervaring en lekker om te sien hoe almal aangemoedig word om hul bes te doen.